കായലോരബീച്ച് കൂടുതല് മനോഹരമാക്കുന്നു വൈക്കം: വൈക്കം കായലോര ബീച്ചിനെ സൗന്ദര്യവത്ക്കരിച്ച് വിനോദസഞ്ചാര സാധ്യത വര്ധിപ്പിക്കുന്നതിനായി പദ്ധതി തയാറാകുന്നു. സംസ്ഥാന സര്ക്കാര് 2021 22 ലെ സംസ്ഥാന ബജറ്റില് ഉള്പ്പെടുത്തി ഒന്പതു കോടി രൂപയുടെ വികസന പദ്ധതിയാണ് വൈക്കം കായലോര ബീച്ചിന്റെ വികസനത്തിനായി തയാറാക്കുന്നത്. പദ്ധതിയുടെ നിര്വഹണത്തെക്കുറിച്ച് ചര്ച്ച ചെയ്യാന് ടൂറിസം ഡെപ്യൂട്ടി ഡയറക്ടര് ഇന്നു വൈക്കത്ത് എത്തുമെന്നു സി.കെ. ആശ എംഎല്എ അറിയിച്ചു. ടോക്കണ് പ്രഫഷനായി ഒരു കോടി 80 ലക്ഷം രൂപ വകയിരുത്തിയാണ് ഈ പദ്ധതി സംസ്ഥാന ബജറ്റില് പ്രഖ്യാപിച്ചത്. തെരെഞ്ഞെടുപ്പ് പ്രഖ്യാപിക്കപ്പെട്ടതിനാല് വിശദമായ പദ്ധതി റിപ്പോര്ട്ട് തയാറാക്കുവാന് പുതിയ ഗവണ്മെന്റ് വരേണ്ടിവന്നു. ഇപ്പോള് വിശദമായ പദ്ധതിക്കായി എം പാനല് ചെയ്യപ്പെട്ട ആര്ക്കിടെക്ടുമാരുടെ പട്ടിക തയാറാക്കാന് സര്ക്കാര് ആവശ്യപ്പെട്ടിരിക്കുകയാണ്. ഇതു സംബന്ധിച്ച കൂടുതല് ചര്ച്ചകള്ക്കായാണ് ടൂറിസം ഡെപ്യൂട്ടി ഡയറക്ടര് ഇന്നു വൈക്കം സന്ദര്ശിക്കുന്നത്. കേരളത്തിലെ ഏറ്റവും പ്രമുഖരായ ആര്ക്കിടെക്ടുമാരുടെ സേവനം പ്രയോജനപ്പെടുത്തി പരിസ്ഥിതിക്ക് അനുയോജ്യമായ രീതിയിലുള്ള പദ്ധതി ആയിരിക്കും തയാറാക്കുക. കായലോര ബീച്ചിന് ഏഴര ഏക്കര് വിസ്തൃതിയാണുള്ളത്. ദേശീയ ജലപാത വികസനവുമായി ബന്ധപ്പെട്ട് വേന്പനാട്ടു കായല് ഡ്രഡ്ജ് ചെയ്തെടുത്ത മണല് ഉപയോഗിച്ചു കായലോര ബീച്ച് രൂപപ്പെടുത്തിയത് അന്നത്തെ നഗരസഭ ചെയര്മാനായിരുന്ന പി.കെ. ഹരികുമാറിന്റെ ശ്രമഫലമായിട്ടായിരുന്നു. കേരള ലളിതകലാ അക്കാദമി കായലോര ബീച്ചില് സത്യഗ്രഹ സ്മൃതി ഉദ്യാനം തീര്ത്തു. നടപ്പാത, കായലോരത്ത് വിശ്രമിക്കാന് കമനീയമായ ഇരിപ്പിടങ്ങള് തുടങ്ങിയവ യാഥാര്ഥ്യമായി സായാഹ്നം ചെലവഴിക്കാന് ധാരാളം ആളുകള് വന്നുതുടങ്ങിയതോടെ കായലോരബീച്ച് കൂടുതല് ജനപ്രിയമായി. കായലോര ബീച്ചിന്റെ വിനോദസഞ്ചാര സാധ്യത പുതിയ പദ്ധതി യാഥാര്ഥ്യമാകുന്നതോടെ വര്ധിക്കുമെന്നും ഉത്തരവാദിത്ത ടൂറിസം സംസ്ഥാന കോ ഓര്ഡിനേറ്റര് സര്ക്കാറിനു സമര്പ്പിച്ച പ്രോജക്ടിനാണ് തുക അനുവദിച്ചതെന്നതരത്തില് ചില കോണുകളില് നടക്കുന്ന പ്രചരണം അടിസ്ഥാനരഹിതമാണെന്നും സി.കെ. ആശ എംഎല്എ പറഞ്ഞു.